钦定古今图书集成/方舆汇编/职方典/第1252卷 > 《南岳游山后记》前人
## 钦定古今图书集成/方舆汇编/职方典/第1252卷 > 《南岳游山后记》前人

“南岳唱酬讫于庚辰。”敬夫既序其所以然者而藏之
矣。癸未，发胜业，伯崇亦别其群从昆弟而来。始闻水
帘之胜，将往一观，以雨不果，而赵醇叟、胡广仲伯逢、
李丘、甘可大来饯云峰寺，酒五行，剧论所疑而别。丙
戌，至槠州，熹伯崇择之取道东归，而敬夫自此而还
长沙矣。自癸未至丙戌，凡四日，自岳宫至槠州，凡百
有八十里。其间山川林野，风烟景物，视向所见，无非
诗者，而前日既有约矣。然亦念夫别日之迫，而前日
所讲，盖有既开其端而未竟者，方且相与思绎讲论，
以毕其说，则其于诗固有所不暇者焉。丙戌暮，熹谂于众曰：“《诗》之作，本非有不善也，而吾人之所以深惩
而痛绝之者，惧其流而生患耳。初亦岂有咎于诗哉！
然今远别之期，近在朝夕，非言则无以写难喻之怀。
然则前日一时矫枉过甚之约，今亦可以罢矣。”皆应
曰：“诺。”既而敬夫以诗赠吾，三人，亦各答赋以见意。熹
则又进而言曰：“前日之约已过矣，然则戒惧警省之
意，则不可忘也。何则？诗本言志，则宜其宣畅湮郁，优
游平中，而其流乃几至于丧志。群居有辅仁之益，则
宜其义精理得，动中伦虑，而犹或不免于流。况乎离
群索居之后，事物之变无穷，细微之间，毫忽之际，其
可以荧惑耳目，感移心志者，又将何以御之哉？故前
日戒惧警省之意，虽曰小过，然亦所当遏也。由是扩
充之，庶几乎其寡过矣。”敬夫曰：“子之言善，其遂书之
以诏”毋怠。于是尽录赠处诸诗于篇，而记其说如此。
自今暇日时出而观焉，其亦足以当盘盂几杖之戒
也夫！